သံဃမိတ္တာထေရီ

ပါဋလိပုတ်ပြည့်ရှင် အသောကမင်းကြီး၏ သမီးတော် သံဃမိတ္တာမင်းသမီးသံဃမိတ္တာ (ထီ) [သံဃ+မိတ္တာ] ။ တေန စ သမယေန ရာဇမီတာ သံဃမိတ္တာပိ တသ္မိံယေဝ ဌာနေ ဌိတာ ဟောတိ။ ဝိ၊ဋ္ဌ၊၁၊၃၈။ (၃၉-၄၂)။ သံဃမိတ္တာ ထေရီမ ဖြစ်သည်။ မင်းသမီးဘဝ သံဃမိတ္တာမင်းသမီးသည် ဇမ္ဗူဒိပ်ကျွန်း အလုံးကို အစိုးရသော အသောကမင်းကြီးနှင့် ဝေဋိသ (ဝေဋိသဂိရိ) (သာရတ္ထ၊၁၊၁၂၈၊ ၁၅၄) မိဖုယားတို့မှ ဖွားမြင်သည့် နှစ်ယောက် မြောက် သမီးတော်ဖြစ်သည်။ (ဝိ၊ဋ္ဌ၊၁၊၃၂။ သာရတ္ထ၊၁၊၁၅၄)။ သူမသည် အရွယ်ရောက်သောအခါ မိမိမောင်ဝမ်းကွဲ အဂ္ဂိဗြဟ္မာမင်းသားနှင့် လက်ထပ်ထိမ်းမြား၍ သားတစ် ယောက်ကို ဖွားမြင်ရရှိခဲ့သည်၊ သား၏ အမည်ကား မထင်ရှားပေ။ ခင်ပွန်းဖြစ်သူ အဂ္ဂိဗြဟ္မာမင်းသားကား အသောကမင်းကြီး အဘိသိက်ခံယူပြီးနောက် ၄-နှစ်မြောက်သောအခါ သံဃမိတ္တာ၏ ဘထွေးတော် အိမ်ရှေ့ မင်းသားတိဿနှင့်အတူ ရဟန်းပြုသွားခဲ့သည်။ အသောကမင်းကြီးက ဇမ္ဗူဒိပ်ကျွန်း ၈၄၀၀၀-သောမြို့တို့၌ တစ်မြို့လျှင် တစ်ကျောင်းစီအားဖြင့် စေတီတော် ၈၄၀၀၀-နှင့် တကွ ၈၄၀၀၀-သော ကျောင်းတို့ကို ဆောက်လုပ်ပြီးနောက် ထိုကျောင်းတို့ကို ရေစက်ချ လှူဒါန်းသည့် ကျောင်းလွှတ်ပွဲအပြီး၌ ခမည်းတော်မင်းကြီး၏ ဆန္ဒအရ မောင်တော် မဟိန္ဒမင်းသားနှင့်အတူ သာသနာ့ဘောင်သို့ ဝင်ရောက်ခဲ့ပေသည်။ (ဝိ၊ဋ္ဌ၊၁၊၃၉)။ ထေရီမဘဝ သံဃမိတ္တာမင်းသမီး၏ ဥပဇ္ဈာယ်ဆရာမကား ဓမ္မပါလီထေရီမဖြစ်၍ သရဏဂုံ, သိက္ခာပုဒ်ကို ပေးသောဆရာမကား အာယုပါလီထေရီမ-ဖြစ်သည်။ ရှင်ပြုပြီးကာမျှဖြစ်သော သံဃမိတ္တာမင်းသမီးကို ရှင်ပြုရာသိမ်အပြင် ၌ပင်လျှင် သိက္ခာသမ္မုတိကိုပေး၍ ပါဏာတိပါတာဝေရမဏိ အစ ဝိကာလ ဘောဇနာဝေရမဏိအဆုံးရှိသော သိက္ခာ ၆-ပါးကို ဆောက်တည်စေခြင်းအားဖြင့် သိက္ခာပုဒ်၌ တည်စေကြပြီ။ အသက် ၆၀-ရှိသော သာမဏေမပင်ဖြစ်စေကာမူ “ပါဏာတိပါတာ ဝေရမဏိံ ဒွေဝဿာနိ အဝီတိက္ကမ္မ သမာဒါနံ သမာဒိယာမိ” အရှိသည်ဖြင့် သိက္ခာပုဒ် ၆-ပါးကို ဆောက်တည်၍ ကျင့်အပ်ကုန်သည် သာတည်း။ မှန်၏ သိက္ခာပုဒ် ၆-ပါးတို့၌ ၂-နှစ်ပတ်လုံး မကျင့်သော သာမဏေမကို ပဉ္စင်းခံပေးခြင်းငှာ မအပ်။ (ဝိ၊ဋ္ဌ၊၁၊၃၉။ သာရတ္ထ၊၁၊၁၃၅)။ သီဟိုဠ်သာသနာပြုဘဝ သံဃမိတ္တာထေရီမသည်— မဟိန္ဒထေရ် သီဟိုဠ်ကျွန်းသို့ သာသနာပြုရောက်၍ မကြာမြင့်မီပင် ဒေဝါနံပိယတိဿမင်း၏ မရီးတော် အနုဠာမိဖုယားကြီးကို ရဟန်းခံ (ရဟန်းပြု) ပေးရန် ဒေဝါနံပိယတိဿမင်း၏ ပင့်လျှောက် ချက်အရ ဗောဓိပင်ကို ယူဆောင်ပြီး သီဟိုဠ်ကျွန်းသို့သွားရောက်၍ ဘိက္ခုနီသာသနာကို အစပျိုးခဲ့ပေသည်။ ဝိ၊ဋ္ဌ၊၁၊၆၇)။ တိပိဋကအဘိဓာန် အတွဲ-၂၀ ဆက်စပ်ဖတ်ရှုရန် ကိုးကား Category:ဗုဒ္ဓဘာသာ ကဏ္ဍ:ရဟန္တာများ ကဏ္ဍ:ထေရီမများ